Broer en suster sterf saam in ongeluk: ‘Hoe gaan ŉ mens aan?’Amoré en Francois Kuipers. Foto: Facebook Francois (18) en Amoré (23) Kuipers was Saterdag op pad na hul pa, Arnold, se huis in Koffiefontein toe die ongeluk gebeur het. “Hulle het my gebel en gesê hulle is sopas verby die bordjie wat sê nog 40km tot by Koffiefontein. Hulle was amper by my,” het hy aan Maroela Media gesê. Toe Francois en Amoré nie opdaag nie het Arnold hulle gebel, maar albei se selfone was af. “Ek het gedink hulle het dalk langs die pad gestaan met ŉ pap band of iets en ons het gery om hulle te gaan soek,” het hy gesê. “Ons het toe op die ongelukstoneel afgekom. Ek het dadelik die motor herken. Ek het dadelik geweet.” Francois was steeds in die motor toe Arnold op die toneel aangekom het, maar hy is kort daarna dood verklaar. ŉ Ambulans was reeds met Amoré onderweg na ŉ hospitaal, maar sy het op pad daarheen aan haar beserings beswyk. ŉ Ondersoek na die oorsaak van die ongeluk moet nog gedoen word, maar dit blyk dat een van die motor se bande gebars het en die voertuig die pad verlaat het. Dit is nie duidelik wie die motor bestuur het nie. Arnold het gesê Francois en Amoré was besonder na aan mekaar en het baie tyd saam deurgebring. “Ek en my kinders se ma het na die ongeluk vir mekaar gesê, as net een van hulle dood was, sou die ander een dit nie kon hanteer nie. Dit is eintlik beter dat hulle saam weggeneem is.” Francois was ŉ kranige sportman wat in verskeie sportsoorte uitgeblink het. Nadat hy lank in die hospitaal was vir nierversaking, moes hy sy matriekjaar staak sodat hy eers kon aansterk. Hy sou volgende jaar sy matriek aan die Hoërskool Hentie Cilliers voltooi het. Amoré het as ŉ tekenaar by Macsteel VRN in Welkom gewerk. “Francois het die laaste paar jaar baie tyd aan sy godsdiens spandeer en ongelooflike werk by skole gedoen waar hy getuienis gelewer het. Hy het werklik sy lewe vir die Here gegee,” het Arnold gesê. Hy vertel dat Amoré die stiller een van sy twee kinders was, wat baie kunstig was en lief vir teken en skilder. “Hoe gaan ŉ mens aan as albei jou kinders saam weggevat word? Ek het nie vir jou ŉ antwoord nie. Hulle sê daar is ŉ plan met alles. Ek kan dit nie sien nie,” het Arnold emosioneel gesê. Amoré het op 1 Julie ŉ foto van haar en Francois op Facebook gedeel waarby sy geskryf het hoe trots sy op hom is. “When sister and brother stand shoulder to shoulder, who stands a chance against us? Dankie dat jy altyd daar is vir my, my geheime veilig hou en my elke keer optel wanneer ek val…. Jy is my beste vriend en ek is lief jou tot die einde van die wêreld, my boesman!” ŉ Gedenkdiens vir Francois en Amoré sal Donderdag om 12:00 in die Koninkryk Bedieninge in Welkom gehou word. Hulle sal albei veras word.